Έρχονται εξελίξεις σχετικά με την υποψηφιότητα της Ελλάδας για την ανάληψη του Euro 2028 και του Μουντιάλ 2030.

Ο υφυπουργός Αθλητισμού, Γιώργος Βασιλειάδης, αναμένεται να υπογράψει το Σάββατο (13/04, 11:00) μνημόνιο συνεργασίας με τους ομολόγους του της Βουλγαρίας, Σερβίας και Ρουμανίας για την από κοινού υποψηφιότητα διεκδίκησης του Euro 2028 και του Παγκοσμίου Κυπέλλου του 2030.

Το σχέδιο του να αναλάβουν Ελλάδα, Βουλγαρία, Σερβία, Ρουμανία από κοινού μια μεγάλη αθλητική διοργάνωση είχε ανακοινώσει τον περασμένο Νοέμβριο από τη Βάρνα ο Αλέξης Τσίπρας.

Aναλυτικά η σχετική ανακοίνωση: «Ο Υφυπουργός Πολιτισμού και Αθλητισμού Γιώργος Βασιλειάδης αύριο Σάββατο (13-4-2019) στις 11.00 π.μ. θα υπογράψει μνημόνιο συνεργασίας με τους ομόλογούς του της Βουλγαρίας, Σερβίας και Ρουμανίας για την από κοινού υποψηφιότητα διεκδίκησης του Ευρωπαϊκού Πρωταθλήματος Ποδοσφαίρου του 2028 και του Παγκοσμίου Κυπέλλου Ποδοσφαίρου του 2030.

Θα ακολουθήσει συνέντευξη Τύπου στις 12.00 στο κτίριο διοίκησης της Διεθνούς Εκθέσεως Θεσσαλονίκης παρουσία και των προέδρων των ποδοσφαιρικών ομοσπονδιών.

Σήμερα το απόγευμα (4.00-7.00) στο Συνεδριακό Κέντρο Γερμανός (κτίριο 8) αίθουσα Β, θα πραγματοποιηθεί Ημερίδα με θέμα: 'Αθλητισμός και Κοινωνία' με ομιλητές τους: Γιώργο Βασιλειάδη (Υφυπουργός Πολιτισμού και Αθλητισμού), Ιούλιο Συναδινό (Γενικός Γραμματέας Αθλητισμού), Μπάνε Πρέλεβιτς (Πρόεδρος ΚΑΕ ΠΑΟΚ), Ιβάν Γιοβάνοβιτς (Προπονητής ποδοσφαίρου), Άγγελο Χαριστέα (Διεθνής Ποδοσφαιριστής), Αλέξανδρο Νικολαΐδη (Ολυμπιονίκης και Υποψήφιος Ευρωβουλευτής), Ανδρέα Κατσαρό (Δικηγόρος Παραολυμπιονίκης) και Κώστα Αρβανίτη (Δημοσιογράφος, Υποψήφιος Ευρωβουλευτής)».